Podrobnejšie vymedzenie kategórií prijímateľov
Príloha je vypracovaná v súlade § 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon č. 523/2004“) a v súlade s Klasifikáciou inštitucionálnych sektorov a subsektorov v systéme národných účtov Slovenskej republiky podľa Európskeho systému národných a regionálnych účtov 1995. Cieľom je poskytnúť riadiacemu orgánu/sprostredkovateľskému orgánu pod riadiacim orgánom pomocný dokument pri zaraďovaní prijímateľov do jednotlivých kategórii v zmysle kapitoly 2 Stratégie financovania Európskych štrukturálnych a investičných fondov pre programové obdobie 2014 – 2020, pričom sa vzťahuje len pre stratégiu financovania štrukturálnych fondov, Kohézneho fondu a Európskeho fondu pre námorné a rybné hospodárstvo.
Kategórie prijímateľov:
1.	subjekty verejnej správy
Subjekty verejnej správy sú výlučne právnické osoby zapísané v registri organizácií vedenom Štatistickým úradom SR podľa osobitného predpisu (§ 19 až § 21 zákona č. 540/2001 Z. z. o štátnej štatistike), zaradené vo verejnej správe v súlade s jednotnou metodikou platnou v EÚ:
a)	ústredná správa – štátne rozpočtové organizácie a štátne príspevkové organizácie, štátne účelové fondy, Fond národného majetku Slovenskej republiky a Slovenský pozemkový fond. V ústrednej správe sa vykazujú aj verejné vysoké školy a ďalšie subjekty, ktoré sú zapísané a zaradené v registri v ústrednej štátnej správe a regionálnej štátnej správe,
b)	územná samospráva – obce a vyššie územné celky a nimi zriadené rozpočtové organizácie a príspevkové organizácie, ako aj ďalšie subjekty, ktoré sú zapísané a zaradené v registri v miestnej samospráve,
c)	fondy sociálneho poistenia a fondy zdravotného poistenia – Sociálna poisťovňa a zdravotné poisťovne.
2.	Mimovládne organizácie/neziskové organizácie
3.	Súkromný sektor 
a)	fyzické a právnické osoby oprávnené na podnikanie, združenia právnických osôb v prípade, ak žiadny z členov združenia nepatrí do kategórie prijímateľov podľa písm. a), b), c), d) a e) časti 2.1 materiálu. 
Pre účely stanovenia pravidiel stratégie financovania 2014 – 2020 štrukturálnych fondov, Kohézneho fondu a Európskeho fondu pre námorné a rybné hospodárstvo rozlišujeme, v zmysle časti 2.1 materiálu a v nadväznosti na vyššie uvedené, nasledovné kategórie prijímateľov:
a)	organizácie štátnej správy (pravidlá financovania v zmysle časti 3.2.1.1, 3.2.2.1, resp. 5.2.1 vlastného materiálu):
– v rámci sektora národných účtov S.1311, S.1314 ide o nasledovných prijímateľov: ústredné orgány štátnej správy, štátne rozpočtové organizácie, štátne príspevkové organizácie, Fond národného majetku Slovenskej republiky a Slovenský pozemkový fond,
•	ŽSR, ZSSK, NDS, a.s., Sociálna poisťovňa, Slovenská pošta, a.s., Slovenský vodohospodársky podnik, š. p. Banská Štiavnica
b)	ostatné subjekty verejnej správy (pravidlá financovania v zmysle časti 3.2.1.2, resp. 3.2.2.2):
•	v rámci sektora národných účtov S.1311, S.1314 ide o nasledovných prijímateľov: verejné vysoké školy a ďalšie subjekty, ktoré sú zapísané a zaradené v registri podľa ods. 1 § 3 zákona č. 523/2004, združenia právnických osôb z verejnej správy a verejné zdravotné poisťovne;
c)	územná samospráva (pravidlá financovania v zmysle časti 3.2.1.3, resp. 3.2.2.3):
•	v rámci sektora národných účtov S.1313 ide o nasledovných prijímateľov: vyššie územné celky a rozpočtové a príspevkové organizácie zriadené vyšším územným celkom, obce a rozpočtové a príspevkové organizácie zriadené obcou;
d)	mimovládne organizácie/neziskové organizácie (pravidlá financovania v zmysle časti 3.2.1.4, resp. 3.2.2.4):
•	ide napríklad o nasledovných prijímateľov: neziskové organizácie založené v zmysle zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov, cirkvi a náboženské spoločnosti registrované podľa zákona č. 308/1991 Zb. o slobode viery a postavení cirkví a náboženských spoločností v znení neskorších predpisov, združenia založené v zmysle zákona č. 83/1990 Zb. o združovaní občanov v znení neskorších predpisov, nadácie v zmysle zákona č. 34/2002 Z. z. o nadáciách a o zmene Občianskeho zákonníka v znení neskorších predpisov, neinvestičné fondy založené v súlade so zákonom č. 147/1997 Z. z. o neinvestičných fondoch a o doplnení zákona Národnej rady SR č. 207/1996 Z. z. v znení neskorších predpisov;
e)	prijímatelia, na ktorých sa vzťahujú pravidlá financovania v zmysle časti 3.2.1.5, 3.2.2.5, resp. 5.2.2):
•	prijímatelia, na ktorých sa nevzťahujú pravidlá financovania podľa časti 3.2.1.1, 3.2.1.2, 3.2.1.3, 3.2.1.4, 3.2.1.6 a 3.2.1.7, 3.2.2.1, 3.2.2.2, 3.2.2.3, 3.2.2.4, 3.2.2.6 a 3.2.2.7, resp. 5.2.1 a 5.2.3 materiálu 
f)	prijímatelia vykonávajúci hospodársku činnosť (pravidlá financovania v zmysle časti 3.2.1.6, 3.2.1.7, resp. 3.2.2.6 a 3.2.2.7):
•	podniky v zmysle čl. 107 Zmluvy o fungovaní EÚ, vykonávajúce hospodársku činnosť bez ohľadu na právny status, v rámci schém štátnej pomoci;
•	podniky v zmysle čl. 107 Zmluvy o fungovaní EÚ, vykonávajúce hospodársku činnosť bez ohľadu na právny status, v rámci schém pomoci de minimis.
V prípade, ak je prijímateľom subjekt, ktorý predstavuje podnik v zmysle čl. 107 Zmluvy o fungovaní EÚ a ide o prijímateľa podľa písm. a), b), c) a d), z hľadiska pravidiel financovania sa zaraďuje do kategórie f).